جوبایډن د امریکا د نوي ولسمشر په توګه لوړه وکړه 
جوبایډن نن چهارشنبه جنوري ۲۰ په واشنګټن ډي سي کې د کانګرس د ودانۍ مخې ته په رسمي مراسمو کې د امریکا د متحدو ایالتونو د نوي منتخب ولسمشر په توګه لوړه وکړه. 
د امریکا د متحدو ایالتونو د سترې محکمې مشر جان رابرټ ورته د وفادارۍ قسم ورکړ. ښاغلي بایډن پر «انجیل لاس کېښود» او لوړه یې وکړه چې د امریکا، د امریکایانو، اساسي قانون او ملکي ګټو ساتنه به کوي. له هغه سره د هغه مېرمن او د کورنۍ نور غړي هم وو. جوبایډن د امریکا ۴۶م ولسمشر شو. په دغو مراسمو کې د امریکا پخواني ولسمشران بارک اوباما، کلنټن او ځینې نور چارواکي هم حاضر وو. ولسمشر ټرمپ په مراسمو کې نه و، خو د هغه مرستیال مایک پنس و. ښاغلي ټرمپ تر مراسمو مخکې له واشنګټن څخه ووت، خو د خدای په امانۍ په خبرو کې یې نوي ولسمشر جوبایډن ته په کارونو کې د بري‌هیله کړې وه. د کرونا د محدودیتونو له کبله د معمولا خلاف ډېر کم کسان دغو مراسمو ته رابلل شوي وو، په نورو دورو کې به لسګونه زره میلمانه او خلک د دغو مراسمو لیدو ته راتلل. ښاغلي بایډن د جمهوري ریاست په انتخاباتو کې ۳۰۶ انتخاباتي رایې (الیکټورل کالج) وګټلې او منتخب ولسمشر شو. ولسمشر ټرمپ ۲۳۲ انتخاباتي رایې ګټلې وې. د انتخاباتو د ګټلو لپاره ۲۷۰ انتخاباتي رایو ته ضرورت دی. جوبایډن تر دې مخکې اته کاله د پخواني ولسمشر بارک اوباما مرستیال و.